Rory hoop stil Augusta gee deurslag | Netwerk24
Dit is die sesde jaar wat Rory McIlroy 'n ontwykende loopbaan-Grand Slam in sy visier het en dié Noord-Ierse gholfspeler glo dit sal in sy guns tel dat die Amerikaanse Meesterstoernooi vanjaar in laer herfstemperature en sonder toeskouers by Augusta gespeel word.
Rory McIlroy speel 'n plofhou uit 'n sandkuil op Augusta National se sewende putjie tydens 'n oefenrondte vandeesweek. Foto: Getty Images
Die Meesterstoernooi is tradisioneel die eerste major-toernooi van die jaar en word gewoonlik in April beslis, maar dit is vanjaar weens die Covid-19-pandemie na November uitgestel. Die eerste ronde begin Donderdag.
Hoewel verskeie spelers die afgelope ruk aangedui het hulle verkies dit dat daar toeskouers by toernooie is, hou McIlroy van die stilte.
"Ek hou meer daarvan. Daar word nie so 'n groot ophef gemaak nie en dit pas my," sê dié 31-jarige.
Die druk om 'n Grand Slam (die wen van al vier majors) agter sy naam te skryf, is al sedert 2014 aan die oplaai toe McIlroy die Britse Ope gewen het.
Hy moet nog net Augusta se groen baadjie om sy skouers hang om die sesde speler in die geskiedenis – ná Tiger Woods, Jack Nicklaus, Gary Player, Ben Hogan en Gene Sarazen – te word, wat dié magiese mylpaal bereik.
Dit gaan 'n ander Meesterstoernooi wees en dit is seker selfsugtig van my, maar dit is dalk wat ek nodig het.
"Kyk, my spelpeil is daar. Ek slaan goeie houe en gee myself genoeg kanse," het McIlroy onlangs gesê nadat hy in die laaste ronde van die Zozo-kampioenskap vir 'n 66 op sy telkaart geteken het.
"Dit gaan 'n ander Meesterstoernooi wees en dit is seker selfsugtig van my, maar dit is dalk wat ek nodig het (om te wen)."
Tiger Woods hoop self hy kan die naweek sy beste voet voorsit by Augusta om verlede jaar se merkwaardige oorwinning te herhaal.
Dié 15-malige major-kampioen het in 2019 persoonlike en fisieke struikelblokke oorkom toe hy 'n droogte van 11 jaar (in major-toernooie) beëindig het met sy vyfde sege in die Meesterstoernooi.
Gegewe Woods se vertonings sedert die PGA-reeks in Junie hervat het ná die Covid-opskorting, sal hy aansienlik beter moet speel om Sondag 'n aanspraakmaker te wees.
Hy kon sedert Junie nie in een toernooi onder die voorste 30 spelers eindig nie en het in September aan die verkeerde kant van die afsnypunt in die Amerikaanse Ope beland.
"Toe hy verlede jaar hier (by Augusta) aangekom het, was veral sy ysterspel uitstekend. Ons het dit nog nie vanjaar gesien nie," sê Andy North, 'n tweemalige wenner van die Amerikaanse Ope en deesdae 'n gholfontleder vir ESPN.
Woods, wat sy eerste groen baadjie 23 jaar gelede verower het, ken Augusta se unieke beproewings egter goed en dit gee hom 'n voordeel bo opkomende sterre soos die wenner van die PGA-kampioenskap, Collin Morikawa (23), en Matthew Wolff (21). – Reuters